Raivo E. Tamm Riigikogu lahtiste uste päeval.  
Foto: Ave Maria Mõistlik, 23. aprill 2022
Raivo E. Tamm pärast pärja panekut Tallinnas Linda kuju juures.  
Foto: Ave Maria Mõistlik, 14. juuni 2020
Raivo E. Tamm Euroopa kultuuripealinna installatsioonis "Objekt nr 2011"
**Raivo E. Tamm** (kodanikunimi **Raivo Tamm**; sündinud 15. juulil 1965 Tallinnas) on Eesti näitleja, kaitseväelane ja kaitseliitlane, XIV Riigikogu liige.

Näitlejad Andres Noormets ja Raivo E. Tamm 1986. aastal.  
Foto: Jaan Künnap

Haridustee
----------

Ta on lõpetanud 1983. aastal Tallinna 32. Keskkooli, 1984. aastal Tallinna 19. Tehnikakooli ja saanud III kategooria autoremondilukksepa kutse. 1988. aastal lõpetas ta Tallinna Riikliku Konservatooriumi lavakunstikateedri XIII lennu näitlejana.

Töökäik
-------

Tehnikakoolis õppimise kõrvalt töötas ta 1983. aastal III kategooria autojuhina Eesti NSV Teenindusministeeriumi remondi- ja ehitusvalitsuses. Pärast lavakunstikateedri lõpetamist 1988. aastal töötas ta kolm kuud L. Koidula nimelises Pärnu Draamateatris (lahkus töölt, kuna ei saanud Pärnus elamispinda)[*viide?*], seejärel aastatel 1988–1993 Vanalinnastuudios ja 1994–1999 Tallinna Linnateatris. Aastatel 1993–1994 oli ta vabakutseline näitleja ja alates 1999 on ta samuti vabakutseline. Ta on mänginud Eesti teatrites enam kui sajas lavastuses.[*viide?*] Aastast 2023 on ta tegevteenistuses Eesti Kaitseväes Küberväejuhatuse staabiohvitserina (CIMIC) 

### Töö filmides

Ta on näidelnud filmides "Regina" (Tallinnfilm 1989), "Odna notsh" ("Üks öö"; Odessa Kinostuudio 1990), "Vana mees tahab koju" (Tallinnfilm 1991), "Balti armastuslood" (EXIT-film/Filminor 1992), "Kuradipisarad" ("Łza księcia ciemnoşti"; Tallinnfilm/OKO Warszawa 1993), "Tallinn pimeduses" (EXIT-film/Filmzolfo/Filminor 1993), "Kirjad idast" (EXIT-film/Beyond Films 1995), "Viimane öö" (Parunid ja Vonid 2003), "Malev" (EXIT-film/Õ-fraktsioon 2005), "Stiilipidu" (EXIT-film 2005), "Kohtumine tundmatuga" (ETV 2005), "Libahundi needus" (ETV 2005), "Usaldus" (Allfilm / Creative Partnerships Durham Sunderland 2006), "Hundi agoonia" (RUUT 2006), "Zen läbi prügi" (RUUT 2007), "Sügisball" (Kuukulgur Film 2007), "Teisel pool" ("L'Autre Cote"; Average Monkey / La Voie Lactee 2008), "Püha Tõnu kiusamine" (Homeless Bob Production 2009), "Theodori lugu" (BFM 2011), "Ellawood" (BFM 2012), "Seenelkäik" (Allfilm 2012), "Väljakutse" (BFM 2013), "Süütu" (BFM 2013), "Kaardimaja" (BFM 2013), "Õnneliku lõpuga massaaž" (BFM 2013), "Pööriöö" (BFM 2014), "8 kg" (BFM 2015). 

Ta on lugenud multifilmide dublaaži.

### Töö telesarjades ja meelelahutussaadetes

Tema tuntumad rollid on eelkõige Allan Peterson Eesti Televisiooni telesarjas "Õnne 13" (alates 1993. aastast) ning baarmen Illar ETV seriaalis "ENSV" (2010–2019) ja "EnsV" (alates 2020). Ta on näidelnud ka seriaalides "Kassid" (Kanal 2, 2005–2006), "Kerge elu" (TV3, 2013), "Tupiktänava mehed" (Kanal 2, 2013), "Kättemaksukontor" (TV3, 2013), "Viimane võmm" (Kanal 2, 2014), "Vabad mehed" (TV3, 2015).

Raivo E. Tamm on mänginud telelavastustes "Paradoks" (ETV 1989), "Kummaline Mrs. Savage" (ETV 1990), "Londiste, õige nimega Vant" (ETV 1992), "Lapsti lasteteater – vahva rätsep" (ETV 1994–1995), "Linnapea" (1998), "Minu veetlev Kunder" (ETV 2003).

Ta on näidelnud saatesarjades "Mõnusalt ja muhedalt" (RTV, 1995), "Wigla show" (Kanal 2, 1996–1997), "Professorite *talkshow*" (TV3, 1997–1998), "Miljonär-X" (TV3, 1997–1998), "Rolling Estonians" (Kanal 2, 2002), "Teeveejahutaja" (ETV, 2003–2005), "Sõidame!" (Kanal 2, 2007), "Stop!" (TV3, 2009–2012), "Mehed räägivad armastusest" (ETV, 2013) ja "Heeringas Veenuse õlal" (Kanal 2, 2013–2014).

Ta on olnud telesaadete "TV-oksjon" (Kanal 2, 1998–1999), "Jürgensonid" (ETV, 2001), "Baskini anekdoodi akadeemia" (TV3, 2006) ja "Palume lavale!" (TV3, 2014) saatejuht.

2016. aasta sügishooajal osales ta meelelahutussaates "Su nägu kõlab tuttavalt", kus saavutas finaali otsesaates rahvahääletusega II koha.

### Tegevus erialaliitudes

Raivo E. Tamm on Eesti Teatriliidu liige 1987. aastast ja Eesti Näitlejate Liidu liige 1993. aastast. Ta on kuulunud ka mõlema liidu juhatusse, 2006. aastal oli ta Eesti Näitlejate Liidu juhatuse esimees.

Poliitiline tegevus
-------------------

Raivo E. Tamm kuulus aprillist 2019 kuni septembrini 2023 erakonda Isamaa.

Aastatel 2019–2023 oli ta XIV Riigikogu liige.

Raivo E. Tamm kandideeris ka 2023. aasta valimistel Riigikokku, kogus valimisringkonnas nr 3 (Tallinna Mustamäe ja Nõmme linnaosa) 1692 häält, kuid ei osutunud valituks.

Riigikaitseline tegevus
-----------------------

Raivo E. Tamm astus Kaitseliitu 2003. aastal. Ta on kuulunud Tallinna maleva Nõmme malevkonda aastatel 2003–2010 ja uuesti 2023. aastast, tamon malevkonna pealiku I abi. Aastatel 2010–2023 oli ta Jõgeva maleva sõja-aja-staabis tsiviil-militaarkoostöö ohvitser. Ta on leitnant ja Eesti Reservohvitseride Kogu liige aastast 2004. 

Ta on pälvinud 2005. aastal Maaväe Staabi ülema tänukirja eeskujuliku teenistuse eest õppusel "Kevadtorm 2005" ning 2012. aastal Maaväe ülema tänukirja eeskujuliku teenistuse eest õppusel "Kevadtorm 2012" ja Kaitseliidu Peastaabi ülema tänukirja eeskujuliku teenistuse eest. Sügisest 2023 on ta Küberväejuhatuse staabiohvitser (CIMIC).

Harrastused ja kirjatöö
-----------------------

2003. aastal sai ta erapiloodi litsentsi. Koolipõlves tegeles ta mudellennundusega ja tuli 1979. aastal Eesti koolinoorte meistriks sisemudelite klassis.

Tamm huvitub autondusest. III kategooria mootorsõiduki juhiloa sai ta juba keskkoolipoisina. Ta on kirjutanud raamatu "Katselendur Tamm: 44 parimat proovisõitu" (2010, Ajakirjade Kirjastus), kuhu on koondatud tema alates 2004. aastast ilmunud autoartiklite paremik.

Tarmo Vahteri raamat "Karuks istus vangitornis..." (2015) algab episoodiga aastast 1978, kui Nõukogude okupatsiooni ajal Raivo E. Tamm koolipoisina sinimustvalgeid lendlehti levitas ja Eestile vabadust nõudis, miilitsad ta kinni võtsid ja hiljem ka KGB-sse viisid. Koolipoisina lõi ta kaasa Tiina Mägi juhitud liikumises Kodulinn, koristades Tallinna vanalinna ja osaledes ajalehe Kodulinn tegemisel.

### Triatlon

Tamm võistles 2017. ja 2018. aastal Hea Eeskuju Persoonina triatlonivõistlusel Ironman 70,3 Otepääja 2018 triatloni Euroopa meistrivõistlustel Tartus ning Hea Eeskuju Persoonina täispikal triatlonil Ironman Tallinn 2018. 

2019. aastal osales ta Ironman 70,3 Otepää ning 2020 ja 2021 Ironman 70,3 Tallinn võistlustel. Ironman Tallinn 2019 ja 2021 võistlusel osales ta mõlemal korral 180 km jalgrattaetapil meeskonnaga Ooper-Tele-Teater koos ooperilaulja Triin Ella (ujuja) ja Vanemuise draamajuhi Tiit Paluga (maratonijooksja). Samuti osales ta tänu internetiloterii Kona Dreamin võidule Ironmani maailmameistrivõistlustel Hawaiil 2019.

Tunnustus
---------

* 2015 Eesti Näitlejate Liidu auraha
* 2015 Kaitseliidu Jõgeva maleva teenetemärk
* 2016 Valgetähe IV klassi teenetemärk
* 2016 Eesti Reservohvitseride Kogu III klassi teeneterist
* 2016 Kaitseliidu III klassi teenetemedal
* 2018 Eesti meelelahutusauhinnad – aasta parim teleseriaali näitleja (rollid seriaalides "Õnne 13", "ENSV", "Papad mammad")
* 2022 Brasiilia Liitvabariigi Rio Branco Suurohvitseri II klassi orden (Ordem de Rio Branco de Grande Oficial)

### Stipendiumid

* 2001 Eesti Kultuurkapital – loominguline stipendium
* 2015 Eesti Kultuurkapital – aastane loominguline stipendium

### Kolleegi- ja meelelahutusauhinnad

* 2001 Eesti Teatri Festival "Draama 2001" – Raudroosi preemia Jorma Ollila rolli eest lavastuses "Connecting People"
* 2006 Vanemuise teatri draamatrupi kolleegipreemia parima kõrvalosa eest (Aureliano Buendia lavastuses "Sada aastat" ja Voldemar Panso lavastuses "Teatriparadiis")
* 2013 Tiburoni Rahvusvaheline Filmifestival, California, USA, "Golden Reel Award" parima meesnäitleja preemia Aadu Kägu rolli eest mängufilmis "Seenelkäik"
* 2014 Madeira Filmifestival, Portugal, auhind Laurissilva Ambassador Award Aadu Kägu rolli eest mängufilmis "Seenelkäik"
* 2016 Publiku lemmik – enim järelvaadatud artist TV3 saatesarjas "Su nägu kõlab tuttavalt"[*viide?*]
* 2016 Eesti "Populaarseim persoon 2016" – lugejate lemmik meelelahutusportaalis Ohmygossip.ee
* 2017 Oskar Lutsu huumoripreemia
* 2017 Aasta eeskuju – triatloniklubis TriSmile
* 2017 Aasta spordi-iidol – Õhtulehe sporditoimetus
* 2018 Aasta eeskuju ja innustaja – Eesti Triatloni Liit
* 2019 Aasta triatlonipisiku levitaja – Eesti Triatloni Liit

### Auhinnanominatsioonid

* 2008 Eesti Päevalehe filmiauhinnad "Hää film 2007" – aasta meeshääle auhinna nominatsioon Tanki rolli dublaaži eest animafilmis "Metsikud lained"
* 2013 Riikliku kultuuripreemia kandidaat mängufilmi "Seenelkäik" produtsendi, režissööri ja operaatoriga, esitaja VAT Teater
* 2017 Eesti filmi- ja teleauhinnad – parima teleseriaali meesnäitleja nominatsioon rollide eest ETV seriaalides "Õnne 13" ja "ENSV"
* 2017 Eesti meelelahutusauhinnad – aasta meelelahutaja nominatsioon rolli eest seriaalis "Papad mammad", aasta teleseriaali näitleja rollide eest seriaalides "Õnne 13", "ENSV", "Papad mammad"
* 2018 Kuldmuna – parima avaliku ürituse nominatsioon Ironman 70,3 Otepää Hea Eeskuju Persoon
* 2018 Eesti filmi- ja teleauhinnad – parima teleseriaali meesnäitleja nominatsioon rolli eest seriaalis "Papad mammad"
* 2019 Eesti meelelahutusauhinnad – aasta teleseriaali näitleja nominatsioon ja aasta sportliku meelelahutaja nominatsioon

Isiklikku
---------

Raivo E. Tamme isa Endel Tamm (1928–2020) oli saarlane, ema Esta Tamm (sündinud Käbin, 1931–2016) oli pärit Jõhvist. Nooruspõlve suved veetis Tamm vanematega Saaremaal sugulaste juures, seega on ta ennast pooleldi saarlaseks pidanud, kuigi on kasvanud Tallinnas. 

Raivo E. Tammel on kolm last. Kooselust näitleja ja telediktori Külli Palmsaarega on tal tütar Johanna. Aastatel 1997–2003 oli ta abielus Katariina Lauguga. Neil on tütar Rebecca. 2007. aasta juunis abiellus ta näitleja Helena Merziniga. Neil on poeg Johannes Hermann.

Viited
------

1. ↑  Teenetemärkide kavaleride andmekogu – 30401
2. ↑  Näitleja Raivo E. Tamme soovitus noortele: pange täiega! Postimees, 3. august 2016.
3. ↑  Raivo Tamme parteilisus Äriregistri teabesüsteemis. Vaadatud 22.10.2023.
4. ↑  Tehtud! Täielik elumuutus! Raivo E. Tamm jõudis Ironmani triatloni finišisse: "Kell suri ära, aga mina mitte", Delfi, 5. august 2017
5. ↑  Teenetemärkide kavaleride andmekogu – 19366

Välislingid
-----------

|  |  |
| --- | --- |
|  | Pildid, videod ja helifailid Commonsis: **Raivo E. Tamm** |

* Raivo E. Tamm IMDb lehel
* Intervjuu Raivo E. Tammega vanemuine.ee lehel